زّيرو ؤلا صّيفر (رّمز ف نّماري لغبارية 0) هوّا نمرة ؤ عاداد كيمتّل لكونصيپط ديال والو ؤلا لخوا. ف لماط، زيرو هوّا لمحايد ديال لجمع. ف نّيڤو لقافز ديال لماط، أي عنصر محايد ديال قانون جمعي، متلا ف ݣروپ، كيتّكتب عادتن 0 وخا مايكونش كيمتل لعاداد زيرو لي كيعرفو عامّت نّاس. ف لكتابة لموضعية د نّماري، زّيرو كيتخدّم كا نايب فاش شي موضع ف عاداد ماكيكون فيه والو، متلا ف لعاداد 102، زّيرو محطوط ف لبلاصة ديال لعشرات حيت ماكاين فيها والو، ؤ كيتّعتابر نايب (ب نّݣليزية placeholder) حيت كينوب علا لعاداد لي كان يقدر يكون ف داك لموضع. كلمة زيرو جات من لفرانساوية zéro، لي جات من طّاليانية zero، لي جات من لڤينيسية zevero لموقابيل ديال طّاليانية zefiro، لي أصلها من لعربية صِفْر. هاد صِفْر ف لعربية لقديمة كانت كاتعني والو، ؤ تطرجمات حرفيا من سّانسكريتية śūnya (शून्य) لي كانت مخدمة ف لهند. هاد زّيرو لهندي يقدر يكون لأصل ديالو يوناني بابيلي، من لحرف لّول ؤميكرون ο ف οὐδὲν (والو) لي تقدر تكون تخادت من رّمز ديال "والو" ف سّيستيم لفلكي د لكتبة ديال لبابيليين.